นับถอยหลังเลือกตั้งไทยชั่วโมงสุดท้ายก่อนปิดหีบ สื่อไทย-เทศเกาะติดสถานการณ์ใกล้ชิด!
ผู้สื่อข่าวรายงานว่า เมื่อเวลา 14.30 น. ของวันนี้ ( 24 …
24 มี.ค. 2562

ผู้สื่อข่าวรายงานว่า เมื่อเวลา 14.30 น. ของวันนี้ ( 24 มี.ค.62 ) ที่สำนักงานคณะกรรมการการเลือกตั้ง (กกต.) พ.ต.อ.จรุงวิทย์ ภุมมา เลขาธิการกกต. แถลงภาพรวมการใช้สิทธิเลือกตั้งในช่วงบ่ายว่า ประชาชนยังออกมาใช้สิทธิอย่างต่อเนื่อง
โดยสภาพอากาศค่อนข้างเอื้ออำนวย แต่มีเหตุฝนตกที่ จ.นครราชสีมา ซึ่งประชาชนยังคงใช้สิทธิได้  ทั้งนี้การกระทำผิดที่พบมาก คือ การฉีกบัตรเลือกตั้งซึ่งมีมากถึง 10 จังหวัด ได้แก่ จ.ลำพูน สมุทรสงคราม พระนครศรีอยุธยา ยโสธร เชียงใหม่ ตาก กรุงเทพมหานคร  ปทุมธานี นครศรีธรรมราช และอ่างทอง ซึ่งส่วนใหญ่เป็นผู้สูงอายุที่กาบัตรผิดแล้วฉีกทิ้ง รวมถึงบางรายที่มีอาการมึนเมา
นอกจากนี้ยังพบการถ่ายภาพบัตรเลือกตั้งและโชว์บัตรที่กาคะแนนแล้ว ที่จ.ชลบุรี ซึ่งทั้งหมดเจ้าหน้าที่ได้แจ้งความดำเนินคดีแล้ว
โดย นับตั้งแต่มี พ.ร.ฎ.ว่าด้วยการเลือกตั้ง กกต. ได้รับเรื่องร้องเรียนและร้องคัดค้าน 157 สำนวน  ได้ตรวจสอบเบื้องต้นแล้ว หากพบมีมูลความผิดจะรับไว้สอบสวน ซึ่งบางเรื่องก็สอบสวนเสร็จแล้ว โดยเรื่องที่มีการร้องคัดค้านมากที่สุดเป็นเรื่องซื้อสิทธิขายเสียงจำนวน 57 คดี
นอกจากนี้ยังมีการร้องเรียนว่าไปใช้สิทธิผิดหน่วยเลือกตั้ง ไม่มีชื่ออยู่ในหน่วยเลือกตั้ง แต่เมื่อตรวจสอบพบว่าเป็นการไปใช้สิทธิผิดหน่วย เจ้าหน้าที่จึงแนะนำให้ไปใช้สิทธิให้ถูกหน่วย  และในจ.อุบลราชธานี มีเรื่องร้องเรียนถูกสวมสิทธิ โดยมีผู้ไปแสดงตนใช้สิทธิเลือกตั้งแทนตนเอง ซึ่งกกต.กำลังเร่งตรวจสอบ ส่วนกรณีที่มาร้องเรียนต่อกกต.ว่า รายชื่อหายจากบัญชีผู้มีสิทธิเลือกตั้งทั้งครอบครัว เนื่องจากย้ายทะเบียนบ้านนั้น กกต.กำลังเร่งตรวจสอบ
สำหรับกรณีการขนส่งบัตรเลือกตั้งนอกราชอาณาจักร ที่อาจไม่ทันเวลานั้น พ.ต.อ.จรุงวิทย์ กล่าวว่า บัตรเลือกตั้งส่วนใหญ่ถูกจัดส่งไปยังเขตเลือกตั้งปลายทางทั้งหมดแล้ว มีเพียงบางส่วนที่อาจไปถึงไม่ทันเวลา ซึ่งก็มีขั้นตอนตามกฎหมายที่ระบุไว้ว่าจะต้องดำเนินการอย่างไรกับบัตรดังกล่าว
 
ทั้งนี้ผู้สื่อข่าวรายงานว่า การเลือกตั้งของประเทศไทยในวันนี้ (24 มีนาคม 2562) สื่อทุกสำนักต่างเกาะติดสถานการณ์การเลือกตั้งอย่างใกล้ชิด
โดย BBC (ประเทศอังกฤษ) มีการรายงานสดบนเว็บไซต์
Thailand Vote in first post-coup election (การลงคะแนนเสียงเลือกตั้งครั้งแรกของประเทศไทยหลังการรัฐประหาร)
The Strait Times (ประเทศสิงคโปร์) ได้เกาะติดสถานการณ์เลือกตั้งประเทศไทย โดยระบุว่า Voter in Thailand head to polls in long-awaited election (ชาวไทยออกไปใช้สิทธิ์เลือกตั้งหลังจากที่รอมานาน)
Channel NewsAsia (ประเทศสิงคโปร์) รายงานสถานการณ์เลือกตั้งประเทศไทยเช่นกัน โดยระบุว่า Thailand vote first election sine 2014 coup, marking end to military rule (นี่คือการเลือกตั้งครั้งแรกของประเทศไทยหลังการรัฐประหาร 2014 และจะทำให้จบการปกครองโดยระบอบทหาร)
SBS News (ประเทศออสเตรเลีย) ระบุ We want real democracy’ : Thailand’s youth voice hope as election polls open (วัยรุ่นไทยหวังประชาธิปไตยที่แท้จริง ขณะที่โพลล์เปิดแล้ว)
NHK (ประเทศญี่ปุ่น) รายงาน Voting begins in Thailand (การลงคะแนนเสียงเลือกตั้งในไทยได้เริ่มขึ้นแล้ว)
โดยขณะนี้เหลือเวลาลงคะแนนอีก 45 นาที ที่ประชาชนจะสามารถออกมาใช้สิทธิได้ และผู้ใช้สิทธิจะต้องไปถึงหน่วยเลือกตั้งก่อน 17.00 น. เพราะหากไปถึงช้ากว่าแม้จะเพียง 1 นาที เจ้าหน้าที่ก็ไม่สามารถให้ใช้สิทธิได้ เพราะหากให้ใช้สิทธิเกินเวลา กรรมการประจำหน่วยจะถูกร้องเรียนได้